14 марта – День адыгского (черкесского) языка и письменности. 

Адыгабзэр дэгъоу пшIэнэу уфаемэ...

Тиныдэлъфыбзэ изэгъэшIэнкIэ къэ­кIуапIэу, амалэу щыIэр макIэп: адыгэ тхылъхэр, журналхэу «Зэкъошныгъэр», «Жъогъобыныр», Адыгэ телерадиокомпанием икъэтынхэр, адыгэ драматическэ театрэм икъэгъэлъэгъонхэр, «Жъыур», нэмыкIхэри. А зэкIэмэ анахь Iэрыфэгъоу, анахь кIуачIэ зиIэу сэ слъытэрэр гъэзетэу «Адыгэ макъэр» ары.

Илъэс 50-м ехъурэ кIэлэегъаджэу Iоф зысэшIэм ар сиIэпыIэгъугъ, сиупчIэжьэ­гъугъ, ныбджэгъу шъыпкъэ сфэхъугъ. Джыри ащ сыфэшъыпкъ, семыджэу зы мафи къыхэкIырэп. Арышъ, теубытагъэ хэлъэу къэсIон слъэкIыщт: адыгэ гъэзетыр адыгабзэмкIэ, адыгэ литературэмкIэ, этнокультурэмкIэ, тарихъымкIэ езыгъэ­джэхэрэ кIэлэегъаджэхэм ящыкIэгъэ шъыпкъ. Ащ къихьэрэ материалхэр урокми, урок ужым зэхащэрэ Iофтхьабзэхэм­кIи IэубытыпIэшIух. КIэлэегъаджэр бэрэ лъыхъуагъэкIи къымыгъотыщт тхыгъэхэр ащ къехьэх. ЕтIани а тхыгъэхэр къэнэ­жьых, узыщыфаем бгъэфедэнхэ олъэкIы. Урок дэгъум итын зи шъэф хэлъэп: зэпымыоу уеджэн, зыфэбгъэхьазырын фае. «Уеджэфэ укIэлэегъадж», - хьаулыеу аIуагъэп. ЦIыфыр щызыгъаIэрэр, ылъэ тезыгъэтырэр ышхырэ закъор арэп, ащ дыкIыгъоу гушъхьэ гъомыли ыгъотын фае. Ащ фэдэ кIуачIэ иIэу плъытэн плъэ­кIыщт гъэзетым. Адыгабзэр дэгъоу пшIэ­нэу уфаемэ, тигъэзет кIэлэегъэджэ ямы­шIыкI: еджакIи, тхакIи уигъэшIэщт, бзэм ибаиныгъи къыпIэкIэхьащт, гъогу зафэ утырищэщт, щыIэныгъэр къыпфигъэп­сын­кIэщт.

Гъэзетым иIофышIэхэм ящытхъу пIоныр зэрямыкIасэр тэшIэ. Арэу щытми, ямэфэкI мафэу хагъэунэфыкIырэм ехъулIэу яфэшъошэ, къалэжьыгъэ гущыIэ афэпIоныр мыемыкIоу сшIошIы. Сыдэущтэу ягугъу умышIына уиреспублкэ, уихэгъэгу арылъ къэбар жъугъэр къып­лъызыгъэIэсырэ, цIыфхэм язэхэшIыкI къэзыIэтырэ, гушхуагъэ къыпхэзылъхьэ­рэ статьяхэр къызыIэкIэкIырэ журналист IэпэIасэхэу ЛIэхъусэжъ Хьаджэрэтбый, ЕмтIылъ Нурбый, Мамырыкъо Нуриет, Сихъу Гощнагъо, ЖакIэмыкъо Аминэт, Шъаукъо Аслъангуащэ, Тхьаркъохъо Сафыет, Хъут Нэфсэт, Тхьаркъохъо Адам, Нэхэе Рэмэзанэ, Сэхъутэ Нурбый, нэ­мыкIхэми!

Гъэзетыр зышIырэр журналист за­къохэр арэп. Ар къагъэпсэужьы лъэпкъым игумэкIхэр, инеп, инеущ зыщымыгъэ­гъупшэхэрэ тишIэныгъэлэжь цIэрыIохэу Шъхьэлэхъо Абу, Къуныжъ Мыхьамэт, Бырсыр Батырбый, Тхьаркъохъо Юныс, Мамый Руслъанэ, Гъыщ Нухьэ, Бэджэнэ Муратэ, Шорэ Ибрахьимэ, ЩэшIэ Казбек, Тэу Аслъанэ, Цуекъо Алый, Цуекъо Нафсэт. ТхакIохэу МэщбэшIэ Исхьакъ, Пэнэшъу Сэфэр, Хъурмэ Хъусенэ, Цуекъо Юныс къатхыхэрэм узыIэпащэ, лъэпкъ шэн-хабзэхэм дэхагъэу ахэлъыр къыплъагъэIэсы, ащкIэ уасэ зыфыуагъэ­шIыжьы.

Iофыгъо зэфэшъхьафхэм агъэгумэкI­хэу, ястатьяхэм пIуныгъэ кIуачIэ яIэу къатхэрэмэ ащыщых Къат Теуцожь, ГъукIэлI Нурбый, Мэхъош Руслъан, Ожъ Аскэрбый, Хъодэ Сэфэр, Къуекъо Ас­лъан­бый, МэщфэшIу Нэдждэт, Хьаудэкъо Шыхьамызэ. Мыхэм ятхыгъэ гъэшIэ­гъонмэ тызэряжэрэр, тызэряджэрэр ятIо тшIоигъу.

Уреспубликэу зыолъытэжьмэ, гъэзетыр щыIэн, улъэпкъэу узэплъыжьымэ, ­уилъэпкъ гъэзет къиптхыкIын, уеджэн фае. Джащыгъум «сыадыг» пIон плъэкIыщт.

ЗэкIэ гъэзетым дэлажьэрэмэ ыкIи ащ ишIын иIахь хэзылъхьэрэмэ ямэфэкI мафэкIэ тафэгушIо, псауныгъэ яIэу бэрэ лъэпкъым фэлэжьэнхэу, ягъэзетеджэхэм яшIулъэгъу щымыкIэнхэу афэтэIо.

 

Блэгъожъ Мир.

Адыгэ Республикэм народнэ гъэ­сэныгъэмкIэ изаслуженнэ IофышI, кIэлэегъэджэ IофшIэным иветеран.

Адыгэ макъ.
[id110545435|Александр], это Спасибо?
[id139165145|Света], Тхьауегъэпсэу!